આર્મી ઑફિસર કૅપ્ટન વિરાટ બક્ષી (અક્ષયકુમાર) કાશ્મીરની ડ્યુટી પર હતો, પણ હવે તેને લાંબા સમય પછી છુટ્ટી મળી છે અને તે વેકેશન માટે મુંબઈ પોતાના ઘરે આવે છે. પરિવાર ઇચ્છે છે કે વિરાટ હવે મૅરેજ કરી લે. વિરાટને ફૅમિલી-મેમ્બર છોકરી (સોનાક્ષી સિંહા) દેખાડે છે. પહેલી નજરે વિરાટને લાગે છે કે છોકરી બહુ શરમાળ અને અંતમુર્ખી છે, પણ એ પછી તેને ખબર પડે છે કે છોકરી બૉક્સર છે અને સ્પોટ્ર્‍સની અઢળક ઍક્ટિવિટી સાથે સંકળાયેલી છે, પણ ફૅમિલીએ ના પડાવી દીધી હોવાથી હવે વિરાટે તેને પટાવવાની છે. વિરાટ આ કામ પોતાના પોલીસ-ઑફિસર ફ્રેન્ડની મદદથી કરે છે. ધમાલ-મસ્તી અને પ્રેમ વચ્ચે વાત એ સમયે ફંટાઈ જાય છે, જ્યારે મુંબઈની એક બસમાં બ્લાસ્ટ થાય છે. પોલીસ-ઇન્ક્વાયરી દરમ્યાન બસમાં બૉમ્બ પ્લાન્ટ કરનારની અરેસ્ટ થાય છે, પણ વિરાટને તેના પોલીસ-ઑફિસર પાસેથી એવી વાત સાંભળવા મળે છે જે વિરાટના વેકેશનને ભુલાવીને તેને ફરીથી કામ પર લગાડી દે છે.